Hyvät Helsingin Hyvinvointialueen Ammattilaiset

Kesä on vietetty ja työn ääreen palattu. Toivottavasti teillä kaikilla oli mukava ja rentouttava loma! Ainakaan edellisen kesän hirmuiset helleaallot eivät täällä Härmässä meitä juuri häirinneet. Toki jotkut teistä saattoivat käydä ottamassa tuntumaa niihin eteläisemmässä Euroopassa.

Aikaa on venähtänyt edellisestä viestistäni ja varoitankin jo alkuun, että asiaa riittää. 

Nuorimman poikani polvionnettomuus episodissa alkaa vihdoin näkyä valoa tunnelin päässä. Huhtikuisen ensiavussa käynnin jälkeen on poikaa juoksutettu! Kun lopulta saatiin diagnoosi - leikata täytyy - ei voitukaan heti leikata, koska ympäröivät lihakset olivat siinä määrin heikentyneet, että ennen leikkausta edessä oli ”pakollinen” 3 kk kuntoutus. Nuorimies ”kuntoutti” jalkaansa opiskeluun liittyneessä työharjoittelussa. Nyt viimein on leikkauspäivä tiedossa 25.9. Toivoa sopii, että jalasta tulee entistä parempi. Näinkin resurssien puutteessa hoitotakuuta voidaan venyttää!

882 ry:n Hallitus on lomien takia kokoontunut hiemaan vajaalla miehityksellä. Asioita on kuitenkin saatu edistettyä.

Taloudenhoitajamme Pirkko Mäkelä on uurastanut pankkitilin vaihdon kimpussa ja tilit siirretään 1.10. lähtien Helsingin kaupungin henkilöstökassaan. Tällä tavoin säästämme yhdistyksen tilinhoitomaksuissa ja voimme kanavoida säästyneitä varoja edunvalvontatyöhön ja jäsenten parempaan huomioimiseen. 

Saankin tästä hyvän ”aasin sillan”. Voinkin tässä yhteydessä markkinoida teille henkilöstökassaa, josta uusille työntekijöille kerrotaan nykyisin melko vähän. Itse olen ollut tyytyväinen henkilöstökassan jäsen siitä lähtien, kun tulin kaupungin palvelukseen vuonna 1995. Intrassa kassan etuihin voi tutustua paremmin. Nostan tässä esiin vain maksuttomat laskujen maksut ja tilin jouston. Toisin sanoen saldo voi käydä ”pakkasella” riippuen summasta, jonka palkastaan tilille ohjaa. Käykäähän tutustumassa, jos ette jo ole jäseniä!
https://www.hel.fi/fi/paatoksenteko-ja-hallinto/kaupungin-organisaatio/kaupungin-tyontekijalle/henkilostokassa 

Yhteisiä tapahtumia on ollut ja on tulossa. Kesäteatterista nautittiin Kivinokassa 22.8. Paikalla oli 22 jäsentä. 

Pirkko on ahkeroinut meidän muiden puolestamme järjestelemällä tulevaa pikkujoulutapahtumaa. Iltaa tullaan viettämään yhdessä 1.12.2026. Esitys alkaa klo 18.30. Paikkana on - Jubilee dinner & show. Komediateatteria nähdään historiallisessa ja tunnelmallisessa Ravintola Veturitallit -ravintolassa, joka sijaitsee aivan Pasilan aseman ja kauppakeskus Triplan kupeessa (Veturitallinkuja 34).  Ilmoittautumiset Pirkolle pirkko.makela@hel.fi  Viimeinen ilmoittautumispäivä on 27.10. Paikkoja on varattu 80:lle. Omavastuuksi päätimme 20,- € mikä on hyvin kohtuullinen seisovan pöydän antimista ja iloisesta esityksestä. Hyvä seura sisältyy myös hintaan !

Iso kiitos taas Pirkolle, ja muistutuksen sana meille muille! Kun viime syyskokouksessa ei uutta taloudenhoitajaa saatu valittua, Pirkko lupautui jatkamaan vielä vuoden. Vuosi on kohta kulunut ja syyskokouksessa meidän ON VALITTAVA Pirkolle seuraaja! Tehtävän hoidossa ei pääse pitkästymään ja tukea tehtävän hoitoon on toki luvassa.

Tästä pääsemme vähitellen viime kokousten nostoihin.

12.8.2026

· Pääluottamusedustaja Ari Uusimäki vieraili kertomassa soten tasopalkkajärjestelmän ja järjestelyvaraerien ajankohtaisista. Tuolloin neuvottelut työnantajan kanssa olivat vielä kesken, mutta saimme hyvän käsityksen, miten neuvottelut etenevät.

· HYVTES-liite 7 ns. teknisten sopimus, ryhdytään neuvottelemaan tasopalkkojen osalta ja suunniteltu valmistuminen 2027. Syksyn järjestelyvaraerien maksatusta siirretään myöhemmäksi tasopalkkojen takia. Siirrosta aiheutuen maksetaan prosentuaalinen lisä.

Ari kertoi myös, että Espoossa (300) ja Vantaalla (200) tullaan aloittamaan YT-neuvottelut työntekijöiden vähentämiseksi. Tästä innostui myös kokoomuslainen valtuutettu Otto Meri. Hän esitti kolumnissaan Helsingin Uutisissa ajatuksia samankaltaisten toimenpiteiden toteuttamiseksi Helsingissä. JHL Helsingin yhteisjärjestö reagoi ulostuloon nopeasti ja vara pj. Timo Lautaniemi otti asian esille pormestarin kanssa. Meren puoluetoveri pormestari Daniel Sazonov ilmoitti ajatuksen olevan vain Otto Meren oma, ja irtisanoutui ajatuksesta.

Huonona uutisena Ari kertoi Helsingin alueemme jäsenkadosta. Nyt meillä jokaisella onkin vastuullinen tehtävä toimia järjestäytymisen ”lähettiläinä”. On äärimmäisen tärkeää, että me kaikki jäsenet kerromme tahoillamme järjestäytymisen merkityksestä todenmukaisesti ja asiallisesti, faktoja esiin nostamalla. Käytäväkeskusteluissa, kahvipöydissä ja missä vain sopiva tilaisuus tuleekin. 

Olipa kyseessä nuori vasta työelämää aloitteleva tai eroamista suunnitteleva vanha jäsen, totuuden mukaista tietoa tarvitaan päätöstenteon tueksi. Kassat toki takaavat työttömyyden sattuessa ansiosidonnaisen, mutta kassat eivät neuvottele palkoista, lomista, työajoista; ne eivät myöskään puolusta arkivapaita, ilta-, pyhätyö-, ylityölisiä eikä mitään muitakaan lisiä, kun työnantajajärjestöt esittävät niistä luopumista! Kassat eivät myöskään lähetä luottamusmiestä tukemaan toveria työpaikkojen riitatilanteissa. Muistin virkistämiseksi liitteessä asioita, jotka eivät ole itsestäänselvyyksiä. Ammattijärjestöt ovat ne neuvotelleet!

· Hallituksen jäsen Sami Lehtonen ja hallituksen varajäsen Niina Pahtela ovat pyytäneet eroa JHL 882 ry:n hallituksesta. Merkittiin eroilmoitukset tiedoksi

· Keväällä järjestettäväksi päätetyn perhetapahtuman järjestelyt ovat kesken. Karshe Mahad jatkaa selvitystä.

· Milja Koistisen aloitteesta päätimme tehdä aloitteen JHL edustajistolle oppilaitoksissa tapahtuvan markkinointityön jatkamisen turvaamiseksi. Laadin sen yhdessä Miljan kanssa ja esitin asian JHL Helsingin yhteisjärjestön hallitukselle. Aloite jäi siellä tehtäväksemme. 

Projektiluontoisesti tapahtunutta työtä ollaan säästösyistä JHL:n edustajiston toimesta lakkauttamassa. Näin siitäkin huolimatta, että oppilaitoksissa tehdyllä työllä, tulevien työntekijöiden ymmärrystä järjestäytymisen tärkeydestä on tutkimuksen mukaan parannettu, ja saatu uusia jäseniä. Aloitteeseemme yhtyivät Helsingin yhdistyksistä 023, 580, 872 ja 015.

2.9.2026

· Pääluottamusedustaja Miikka Wagner kertoi kokouksen aluksi soten tasopalkkamallista ja järjestelyvaraerien kohdentumisista. Työnantaja tiedottaa päättyneistä neuvotteluista virallisesti lähiaikoina.

· Pirkko Mäkelä on avannut tilin Helsingin Kaupungin henkilöstökassaan. Tilinumero FI25 1660 3001 2003 62.

· Hyväksyttiin pääluottamusedustaja Ari Uusimäen Helsingin kaupunginvaltuutetuille laatima vetoomus ja päätettiin yhdistyksemme tuesta. Arin laatima vetoomus on kokonaisuudessaan tämän kirjeen lopussa. Hyvää työtä Arilta tärkeän asian puolesta, ja esimerkillinen osoitus siitä, että Helsingin JHL yhdistysten ”sotepe-perheessä” tovereita ei jätetä!

· Yhdistyksemme syyskokous järjestetään 25.11.2026, kahvitarjoilu klo 17.00 ja itse kokous klo 17:30. Paikka on Säästöpankinranta 6 C 5 kerros. Kokouskutsu ja esityslista lähetetään jäsenille myöhemmin. Kirjatkaapa kalentereihin, ja jos teillä on sääntömääräisten asioiden lisäksi käsiteltäväksi muita mahdollisia asioita, pyydän ilmoittamaan niistä allekirjoittaneelle jari.markkanen@hel.fi tai sihteerillemme Akseli Makkoselle akseli.makkonen@hel.fi .

Ennen syyskokousta järjestetään nuorisovastaavan rekrytointitilaisuus. Muistutan vielä tässäkin yhteydessä uuden taloudenhoitajan valinnasta. Pitkään ansiokkaasti talousasioistamme huolta pitänyt, ja meitä nuorempia ohjannut Pirkkomme on hiljalleen siirtymässä viettämään ansaittuja ja aurinkoisia eläkepäiviä - siis nyt sana kiertämään!

Lopuksi muita asioita

JHL:n ylin päättävään elimeen eli edustajistoon valitaan uudet edustajat ensi keväänä. Ehdolle voivat asettua jäsenet, jotka ovat liittyneet JHL:n jäseniksi viimeistään 30.9.2026. Mikäli tunnet kutsumusta päästä tekemään jäsenistömme kannalta parempia päätöksiä, katso lisätietoja edustajiston toiminnasta ja tulevista vaaleista osoitteesta:  https://www.jhl.fi/ajankohtaiset/jhln-edustajistovaalit-2027/ 

Näinpä se vierähti sunnuntainen iltapäivä ja alkuilta Rovaniemellä hotellihuoneessa jäsenkirjettä kirjoitellessa. Työmatka heitti pojan tänne seuraamaan väestön suojaamiseen liittyviä testejä. Täällä ruska jo virittäytyy loistoonsa. Ajellessamme Puolustusvoimien Rovajärven harjoitusalueelle näimme maantien reunoilla poroja tankkailemassa evästä tulevaa talvea varten isoina laumoina useissa kohdissa, ja olipa yhdessä paikassa aivan tien viereen tullut yksi iso uroshirvikin tarkkailemaan liikennettä. Aurinko laskee täällä aivan tuota pikaa, kun kello tulee kahdeksan.

Talvi tekee tuloaan! Mukavaa syksyn aikaa teille kaikille ja nähdään syyskokouksessa!

Ilta-aurinkoisin terveisin,

Jari Markkanen, pj.

Ari Uusimäen valtuutetuille lähettämä vetoomus:


Vetoomus työllistymistä edistävien palveluiden turvaamisesta Helsingissä

Arvoisat valtuutetut!


Helsingissä on 62 392 työtöntä. Näistä 300+ päivää työnhakijana on ollut 34 091 työtöntä. Yli 1 000 päivää työttömänä olleita on 19 288 (lähde: Helsingin työllisyyspalvelut 3/2026).

Sosiaalihuollon työllistymistä ja työ- ja toimintakykyä edistävien palvelujen kokonaisuuden uudistaminen (sisältäen kuntouttavan työtoiminnan lain lakkauttamisen) vuodesta 2027 alkaen tarkoittaa Helsingin sosiaali-, terveys- ja pelastustoimialalle 1,4 miljoonan euron leikkausta rahoitukseen. Tämän seurauksena pitkäaikaistyöttömille suunnatut kuntouttavan työtoiminnan palvelut ajetaan alas ja tilalle tulee sosiaalisen kuntoutuksen palvelua (työikäisten toimintakyvyn ja osallisuuden tuki), jossa ei ole suoraan työllistymistä edistävää lähtökohtaa. Ja tämä on usein työttömyyden juurisyy – työllistymistä käytännössä vaikeuttavat haasteet ja niiden hoitaminen aivan aluksi.

Toiminnan muutoksen myötä 75 aikuisten työtoiminnan työntekijää uudelleen sijoitetaan toisiin tehtäviin. Olemme menettämässä työllisyydenhoidosta suuren joukon kokenutta ja osaavaa henkilöstöä.

Katsomme, että huomattava osa pitkäaikaistyöttömistä hyötyy työelämänkaltaisesta säännöllistä läsnäoloa ja työelämän pelisääntöjä vaativasta toiminnasta, jota työpajatoiminta esim. Uusix-verstaalla ja Pakilan työkeskuksessa tarjosi. Heillä ei välttämättä vielä ole valmiuksia aloittaa työelämäkokeilua tai työharjoittelua oikeissa työpaikoissa. Pajaympäristö antaa hyvän mahdollisuuden hankkia riittäviä työelämävalmiuksia ja helpottaa siirtymistä vaativampiin palveluihin. On tarkoituksenmukaista ja tuloksellista tarjota työttömille oikea-aikaisia yksilöllisiä palveluita.

Toiminnasta on ponnistanut ihmisiä opiskelemaan ja työelämään. Toiminta on tarjonnut monelle työn itsessään. Toiminnan myötä on ollut mahdollisuus hoitaa esimerkiksi asiakkaan mielenterveys-, päihde- tai muuta elämänhallinnan ongelmaa, mikä on välttämätön ensiaskel matkalla kohti työtä. Toiminnassa ihminen on saanut paitsi työn, myös yhteisön, päivärytmin, moniammatillista tukea – ja uskon itseensä takaisin. 

Helsingin kaupunki on samalla menettämässä kiertotaloutta tukevan tekstiili- ja huonekalukunnostustoiminnan, joka on työtoiminnan sisällä hoitanut kaupungin eri toimialojen kalustekunnostusta mm. päiväkoteihin, kouluihin ja muihin julkisiin tiloihin (esimerkiksi Finlandia-talon tuolien ja raitiovaunujen penkkien verhoilu). 

Toiminnan supistamisen myötä myös oma perinteinen arkku- ja uurnatuotanto on lakkautettu. Samalla työtoiminnan sisällä on huolehdittu tietokonekierrätyksestä ja kunnostettu teknisiä laitteita uusiokäyttöön kaupungin palveluihin. Lakkautuksen myötä nämä kaikki joudutaan ostamaan jatkossa ulkoisilta toimijoilta.

Näiden hyvien kokemusten pohjalta vetoamme valtuustoon, että Helsinki järjestäisi pitkäaikaistyöttömille työpajatoiminnan kaltaista työllistymistä edistävää palvelua jatkossakin. Tämä toiminta täydentäisi Helsingin työllisyyspalveluiden tarjoamia palveluita mm. työelämäkokeilua, työharjoittelua ja palkkatukijaksoja. Palvelu voisi sijoittua Kunta Helsingin tai työllisyyspalveluiden alaisuuteen. Helsingillä olisi kokenutta ja ammattitaitoista henkilöstöä jo valmiina rakentamaan uutta palvelua vanhan tilalle.

Helsingissä 28.8.2026

JHL:n Helsingin sosiaali-, terveys- ja pelastustoimialan yhdistykset:

Mia Hellström, puheenjohtaja
Helsingin sosiaali- ja terveysviraston henkilöstö JHL ry 015

Miira Arffman, puheenjohtaja
Helsingin Lastensuojelijat JHL ry:n (JHL 023)

Jesse Vasankari, puheenjohtaja
Helsingin mielenterveystyöntekijät JHL 580 ry

Pekka Karppinen, puheenjohtaja
Hallinnon, tietotyön ja tukipalvelujen ammattilaiset JHL ry 872

Jari Markkanen, puheenjohtaja
Helsingin Hyvinvointialueen ammattilaiset JHL ry 882
